b"\n_START_ARTICLE_\nSarkasmi\n_START_PARAGRAPH_\nSarkasmi on purevaa ivaa tai purevan ivallinen ilmaus. Se on sanallista ironiaa, joka on tarkoituksellista, peittelem\xc3\xa4t\xc3\xb6nt\xc3\xa4 ja yleens\xc3\xa4 loukkaavaksi tarkoitettua. Sarkasmilla ilmaistaan kielteist\xc3\xa4 ja arvostelevaa asennetta tiettyj\xc3\xa4 henkil\xc3\xb6it\xc3\xa4 tai tapahtumia kohtaan.\n_START_SECTION_\nIronian ja sarkasmin suhde\n_START_PARAGRAPH_\nSanallisessa ironiassa viestin tarkoitettu merkitys on erilainen tai p\xc3\xa4invastainen kuin sanojen tavanomainen merkitys. Sarkasmi on purevaksi ja ter\xc3\xa4v\xc3\xa4ksi tarkoitettua sanallista ironiaa, ja se koetaan siksi loukkaavaksi ja joskus raivostuttavaksi. Toisin kuin ironia, sarkasmi on aina harkittua ja sill\xc3\xa4 on selke\xc3\xa4 kohde, joka on yleens\xc3\xa4 ihminen mutta joskus my\xc3\xb6s esimerkiksi esine tai uskomus. Vain ihmiset voivat olla sarkastisia, mutta tilannekin voi olla ironinen._NEWLINE_Sarkasmiksi voidaan kutsua sellaistakin purevaa, ivallista tai halveksuvaa kommenttia, joka ei ole ironinen.\n_START_SECTION_\nEtymologia\n_START_PARAGRAPH_\nSana sarkasmi on per\xc3\xa4isin kreikankielisest\xc3\xa4 sanasta sarkasmos (\xcf\x83\xce\xb1\xcf\x81\xce\xba\xce\xb1\xcf\x83\xce\xbc\xcf\x8c\xcf\x82) (\xe2\x80\x99iva, pilkka\xe2\x80\x99) jonka verbimuoto on sarkazein ('puhua kitker\xc3\xa4sti, ivata', sananmukaisesti \xe2\x80\x99repi\xc3\xa4 lihaa\xe2\x80\x99 tai \xe2\x80\x99purra huulta raivoissaan\xe2\x80\x99)."